Az Atya, Fiú, Szentlélek nevében! Ámen. 	Gárdony, 2026. május 17. Budahegyi Krisztina konfirmációja 1. Pt 4:7-11

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen.

Kedves Testvéreim! 
Kedves Kriszti!

Nem szeretném elhallgatni előletek, hogy Kriszti mekkora ajándék nekem. S nemcsak nekem, hanem az egész gyülekezetnek. Először arra gondoltok talán, hogy azért, mert hát a fiataloké a jövő, (régebben úgy volt, hogy a miénk) szóval a fiataloké, és milyen jó, hogy most itt egy fiatal, a gyülekezet előtt hitvallást tesz – szerintem közülünk sem lenne mindenki olyan bátor, hogy így kiálljon a többiek elé. Szóval ezért is nagy ajándék vagy.
De még ennél is nagyobb az ajándékunk. Mert az, hogy te itt állsz, az azt mutatja, hogy Isten valóban munkálkodik, hogy a Szentlélek nem fogalom, hanem olyan hatalmas, hogy téged megszólított – és azt is el kell mondanom, hogy a múlt héten Fehérváron tizenkilenc fiatal konfirmált, közülük négyen keresztelkedtek – szóval Isten hatalmát, erőszakmentes hatalmát mutatod, és hogy persze mi is dolgozunk, mert talán nem ment veszendőbe az a nyolc év hittan sem, meg a szüleid és nagyszüleid bizonyságtétele, meg most Csabi és családja hiteles Krisztus-hite. Fáradozunk mi is: ültetünk, öntözünk – de a növekedést Isten adja.
Hálás vagyok Istennek érted!

Jézus egyszer azt mondta: az én Atyám mindez ideig munkálkodik, én is munkálkodom. Valami ilyesmiről van szó ebben az igében. Mindennek a vége pedig már közel van – így szól a fordítás. Ez így elég ijesztő. Úgy is lehetne fordítani: Minden a végéhez közeledik. Vagy így: minden a céljához, a beteljesedéséhez közeledik. Szóval nem a vég, és aztán nincs tovább. Hanem a teljesség – különben a záróversnek sem volna értelme, hogy Jézusé a dicsőség örökkön örökké. Mert ha a vég volna itt, s utána a semmi, akkor hogyan lehetne a dicsőség örökkön örökké, időtlen időkig Jézusé. Szóval a teljességhez közeledik minden. A célhoz közeledik minden.
S ez szerintem nagyon jó hír. Azt hirdeti, hogy Isten munkálkodik. Mint amikor nekiállsz készíteni egy finom ebédet, és azt mondod: már mindjárt készen van! Persze, mi a világot nem így látjuk. Annyi sok benne a tökéletlenség, a harag, az ellenségeskedés, és semmi nem fejlődik – sőt, mintha erkölcsünk, emberségünk egyre inkább lemaradna a technikai tudásunk mögött. És mégis azt mondja Péter levele: Mindennek a vége már közel van. Mert Isten munkálkodik. Sőt, Jézus kimondja a kereszten: „Elvégeztetett”. Ő mindent elvégzett. Beteljesített. Erről tesz bizonyságot az is, hogy most itt állsz, konfirmációra készülsz.

Luthernek tulajdonítják azt a mondást: ha tudnám, holnap lesz a világ vége, még ma elültetnék egy almafát. Tudós barátom szerint senki nem találta még meg Luthernek ezt a mondását, szóval lehet, hogy csak legenda, de nagyszerű gondolat. Erről szól Péter levele is.
Hogy minden közeledik a beteljesedéséhez, az nem ad okot a lassításra. A meccs végén ugyanolyan erővel kell küzdeni, mint az első percekben! Sőt mennél inkább óhajtjuk Isten országának eljöttét, annál inkább igyekszünk annak megfelelően élni. Mintha már ott lennénk. Amikor a testvérszeretetről meg a vendégszeretetről szól az apostol, akkor nem valami negédes érzelemről beszél. Hanem arról a szorult helyzetről, ami az üldöztetések következtében éri a keresztyéneket, Jézus követőit. Hiszen azért kell a testvérszeretet, a befogadó szeretet, mert testvéreink veszélyben vannak. S ez azt is jelenti, hogy a keresztyén ember, a Jézust követő ember szembemegy az árral. Amikor 1956-ban az Állami Egyházügyi Hivatal egykori elnökét üldözni kezdték, akkor Ordass Lajos püspök fogadta be őt otthonába. A testvérszeretet és a vendégszeretet kihívást, feladatot, kényelmetlenséget jelent. Nem is lehet másként élni ezt, csak ha józanok és tudatosak vagyunk. S ez a józanság és tudatosság a Szentlélek ajándéka.
Ezért könyörög a gyülekezet mindenkor a Lélekért, hogy betöltse küldetését, hogy elvégezze munkáját a világban. Ültet és öntöz. De a növekedést Isten adja.
Így könyörgünk érted is, Kriszti, hogy megállj a hitben minden helyzetben: családod körében, munkádban és pihenésedben. És mi is mindannyian megtartassunk Jézus örömére, míg minden céljához nem ér. Ámen.